Pasiënt se dood ‘nie weens staking’ | Netwerk24
Deur Nadine Ramongane 19 November 2018 20:40
Stakers kan nie geblameer word vir die dood van ’n pasiënt Sondag in die San Michele-tehuis in Brakpan, Gauteng, nie.
So sê Marius Bosman, bestuurder van dié tehuis vir psigiatriese en gestremde pasiënte.
’n Staking deur werknemers is opgeskort nadat ’n 56-jarige vrou Sondag hier dood is.
Stakers Vrydag voor die San Michele-tehuis in Brakpan, Gauteng. Foto: Verskaf
“Sy was verstandelik erg gestremd en op die oomblik wil ons nie te vinnig reageer en afleidings maak dat haar dood enigsins aan die staking gekoppel kan word nie,” het Bosman Maandag gesê.
Bosman sê ’n mediese verslag behoort uitsluitsel te gee oor wat die oorsaak van haar dood was.
’n Groep stakers, wat ’n 6%-verhoging en bonusse eis, het Vrydag voor die tehuis betoog. “Met 94% van die werknemers wat deel van die staking was, het dienste by die tehuis erg in gedrang gekom.
“Ons voorsien normaalweg 24-uur-diens, maar met slegs ses werknemers om te help met die versorging van al ons pasiënte, het dit beslis moeilik gegaan. Veral oor die naweek.”
Volgens Bosman was die stakers aggressief en diegene wat nie wou deelneem nie, is geïntimideer. “Die ses werkers wat hier was, moes noodgedwonge oorslaap.
“Ons is veral dankbaar vir organisasies soos Helpende Hand en vrywilligers wat ons gedurende die tydperk ondersteun en ingespring het om te help,” sê Bosman.
Lesemang Matuka, woordvoerder vir die Gautengse departement van gesondheid, sê hulle is bewus van die pasiënt wat aan “natuurlike oorsake” dood is.
Matuka sê die saak word ondersoek.
Meer oor: Brakpan | Gauteng | Sterfgeval | Staking